**Mikä lähestymistapa?**

Taulukkoon on kerätty erilaisten laadullisten tutkimusten otsikoita ja tutkimustehtäviä. Päätelkää niiden perusteella, mitä laadullisen tutkimuksen lähestymistapaa kukin tutkimus edustaa. (Fenomenologia, fenomenografia, etnografia, toimintatutkimus, narratiivinen tutkimus, grounded theory, diskurssianalyysi, keskustelunanalyysi)

|  |  |  |
| --- | --- | --- |
| **Tutkimuksen tekijä ja nimi** | **Tutkimustehtävät/ -kysymykset (tms.)** | **Mikä laadullisen tutkimuksen lähestymistapa?** |
| 1) Anne Partanen (2011) "Kyllä minä tästä selviän"  Aikuisopiskelijat koulutustarinansa kertojina ja koulutuksellisen minäpystyvyytensä rakentajina. | 1) Millaisia kasvattavia, ei-kasvattavia ja merkittäviä kokemuksia aikuisopiskelijoiden kertomuksista nousee esiin?  2) Millaista kuvaa kerronta luo aikuisopiskelijoista oppijoina ja opiskelijoina? | NARRATIIVINEN TUTKIMUS |
| 2) Sanna Asikainen 2003. Prosessidraaman kehittäminen museossa | Ajatus oikeiden asioiden oppimisesta draaman avulla sysäsi tämän tutkimusprosessin liikkeelle. Prosessidraaman luonteen ymmärtäminen ja draamapedagogisten työtapojen testaaminen on ollut haaste, jota halusin tarkastella tässä tutkimuksessa. Kyse on myös oman opetuksen kehittämisestä ja draamapedagogisen näkemyksen syventämisestä. | TOIMINTATUTKIMUS |
| 3) Erja Kautto-Knape 2012. [Oppilasta lamaannuttava kouluvuorovaikutus.](https://jyx.jyu.fi/dspace/bitstream/handle/123456789/38122/9789513947798.pdf?sequence=1) | Tutkimukseni tarkoituksena oli tuottaa koulusuoriutumista selittävä aineistoperustainen teoria. | GROUNDED THEORY |
| 4) Leena Valkonen 2006. Millainen on hyvä äiti tai isä? Viides- ja kuudesluokkalaisten vanhemmuuskäsitykset. | (Tutkimuksessa) selvitetään viides- ja kuudesluokkalaisten  lasten käsityksiä vanhemmuudesta. Tutkimusaineiston muodostavat lasten kirjoitelmat aiheesta ”Millainen on hyvä äiti tai isä” (207 kirjoitelmaa). Tavoitteena on aineistolähtöisesti saattaa lasten vanhemmuuskäsitykset vuoropuheluun teoreettisen vanhemmuustiedon kanssa. | FENOMENOGRAFIA |
| 5) Virpi Yliraudanjoki 2010. Mikä luokaton lukio? | Millainen luokattomuuden toimintaihanne rakentuu tutki-  muskoulun arjen käytännöissä ja koulun järjestyksissä? | ETNOGRAFIA |
| 6) Leena Penttinen 2005. Gradupuhetta tutkielmaseminaarissa | Miten opiskelijat puhuvat omasta opinnäytteen tekemisestä tutkielmaseminaarissa? Millainen kuva opinnäytteen tekemisestä puheessa rakentuu? Millaisia graduntekijän identiteettejä puheessa rakentuu? | DISKURSSIANALYYSI |
| 7) Liisa Kiviniemi 2008. Psykiatrisessa hoidossa olleen nuoren aikuisen kokemuksia elämästään ja elämää eteenpäin vievistä asioista. | Tutkimuksessa haettiin vastauksia seuraaviin kysymyksiin: Mitkä ovat psykiatrisessa hoidossa olleen nuoren aikuisen kokemukset elämästään? Mitä asioita psykiatrisessa hoidossa ollut nuori aikuinen kokee elämäänsä eteenpäin vieviksi? Tutkimuksen ontologisena lähtökohtana on Lauri Rauhalan holistinen ihmiskäsitys. Tutkimuksen lähestymistapa on …., jossa korostuu kokemusten yksilökohtaisuus. | FENOMENOLOGIA |
| 8) Marjut Kanerva 2008. Direktiivit pianonsoittotunnilla… | Tämän tutkimuksen avulla selvitän, millaisia keinoja pianonsoitonopettajalla on käytettävissä ohjatessaan oppilasta. Etsin ja analysoin opettajan käyttämiä direktiivejä, joita hän käyttää ohjatessaan oppilastaan. Tuon esille myös soittotuntien kokonaiskuvaa, syventymällä siinä esiintyvään olennaisimpaan tapahtumaan – ohjaamiseen. Etsimällä ja tutkimalla opettajan ohjaavia lausumia, yritän muodostaa kuvaa koko opetustapahtuman järjestymisestä. Tutkimuksen avulla tuon esille direktiiviset tavat puhua, joiden avulla opettajan on mahdollista saada oppilas toimimaan toivotulla tavalla. Lisäksi esittelemällä oppilaan reagointia näihin ohjeisiin, laajennan kuvakulmaani koko oppimistapahtumaan. Löytämällä nämä tavat käyttää kieltä opetustilanteessa, löydän myös ne tavat, joilla osallistujat tekevät tilanteesta omanlaisensa. | KESKUSTELUNANALYYSI |